**Tapani Hanhisuanto:
Harvennushakkuilla kuljettajan ammattitaito pääsee näkyviin**

**Kun on korjannut puuta pari vuosikymmentä työkseen, tietää millaisissa kohteissa puunkorjuu maistuu itselle parhaimmalta. Tapani Hanhisuanto nauttii harvennushakkuista, koska niissä pääsee käyttämään ja näyttämään omaa ammattitaitoaan.**

* Käytännössä teen pääasiassa vain harvennushakkuita. Niissä on itselle haasteita ja ammattitaito näkyy, hän kertoo.

Hanhisuannon mukaan harvennushakkuussa kuljettajan ammattitaito testataan eri tavalla kuin avohakkuuleimikoilla.

* Kyllähän joka kuski osaa avohakkuulta kaikki puut kaataa, hän sanoo.

Harvennushakkuilla on otettava huomioon myös jäljelle jäävä puusto ja sen kasvu, ja hyvä työn jälki on ykkösasia. Haastava kohde tarjoaa taitavalle kuljettajalle myös onnistumisen iloa.

* Paras palaute tulee metsänomistajalta, kun hän on tyytyväinen työn jälkeen.

Hanhisuannolle on jäänyt hyvin mieleen eräskin metsänomistaja, joka ei ollut koskaan aiemmin tehnyt pystykauppaa konekorjuulla ja joka päätti vihdoin konekorjuuta kokeillakseen teettää yhden koeleimikon.

* Päästiin tekemään harvennusta koneella. Kun se parin tuhannen motin harvennus oli tehty, tuumasi metsänomistaja, että hänellä on mieli muuttunut. Totesi, että onnistuu se harvennus koneellakin.
* Saimme jatkaa konekorjuuta hänen maillaan.

**Määrää ei tehdä laadun kustannuksella**

Tapani Hanhisuanto on viihtynyt nykyisellä työnantajallaan Metsäkone Pirisellä jo viitisentoista vuotta. Hän kuvaa työpaikkaansa huippupaikaksi eikä hyvää työpaikkaa tee mieli helposti vaihtaa, vaikka pitkät työmatkat ovat ajoittain vaivanneet. Hanhisuanto jakaa työnantajansa kanssa saman ajatuksen työn jäljestä ja laadusta.

* Talossa on aina painotettu, että laatu edellä mennään puunkorjuussa. Määrää ei aleta laadun kustannuksella tekemään. Se on hyvä ohjenuora kaikille tänä päivänä.

Työnantajaansa Hanhisuanto kehuu myös avoimesta suhtautumisesta uusiin ideoihin. Muutosvastarintaa ei ole, ideoita ei tyrmätä ja kokeilunhalua uuden edessä löytyy. Uuden kokeiluun on ollut tilaa esimerkiksi pienpuun korjuussa joukkokäsittelyssä.

* Siinä on voinut kokeilla eri työtapoja. Se on itselle ollut mukava haaste kokeilla, millä tavoin korjuu sujuu parhaiten.

 **Energiapuu ja biotalous suuressa roolissa**

Energiapuun korjuulla on suuri merkitys alan kausivaihtelun tasaamisessa, kun pienpuuta korjataan paljolti sulan maan aikana. Siksi Hanhisuanto pohtiikin, mahtaako Kemera-määräyksistä tulla peikko muutoin niin hyvien tulevaisuuden näkymien lomaan. Pohjoisen puunkäyttöön odotetaan näet kasvua Kemin uuden tehdashankkeen myötä.

* Meillä täällä pohjoisessa metsät ovat luontaisesti harvempia kuin etelässä. Kun viimeksi muutettiin Kemera-määräyksiä, tiukkeni poistuvan puuston määrä 1000 rungosta 1500 runkoon. Se vaikeutti puunostoa ja vähensi sulan maan ajan töitä. Kemera-ehdoilla voidaan tukea biotaloutta ja pienentää kausivaihtelua tai vaikuttaa päinvastaiseen suuntaan.
* Tällä meidän alueellamme Pohjois-Pohjanmaalla on kovat nuoren metsän kunnostustavoitteet. Se tarkoittaa, että puunkorjuussa metsät ja puut pienenevät eli tarvitaan enemmän tekijöitä. Energiapuu ja biotalous ovat suuressa roolissa tällä alueella.

**Intohimosta alaan**

Puunkorjaajia siis tarvitaan. Tapani Hanhisuanto on itsekin ollut työntekijäedustajana arvioimassa ammatillisen koulutuksen opiskelijoiden näyttöjä. Hänen mukaansa alan koulutuksessa olisi kehitettävää.

* Alan koulutuksiin pitäisi olla pääsykokeet, joissa testattaisiin hakijan motorisia valmiuksia ja mitattaisiin sitä, että on oikeasti alasta kiinnostunut.

Intohimoa alaan ja koneisiin pitää olla. Myös kuljettajan työn yksinäisyyttä pitää kestää.

* Työ on niin yksinäistä, että kaikki eivät tässä työssä sen takia viihdy.

**Ammattitaito syntyy metsässä**

Tapani Hanhisuanto on itse aina ollut kiinnostunut koneista. Metsä, puut ja koneet yhdistyivät kotitilalla luontaisesti, kun kotona oli kenttäsirkkeli ja höyläkone, ja puuta ajettiin niille omasta ja muiden metsästä. Metsäkoneenkuljettajaksi hän valmistui Taivalkoskelta vuonna 2002.

Omana kouluaikanaan hän pääsi Iinattijärven Metsätyölle harjoittelemaan heti ensimmäisestä opiskeluvuodesta lähtien. Ammattitaito alkoi karttua oikeilla työmailla heti alusta lähtien.

* Olin suht’koht’ valmis kuljettaja koulun jälkeen, kun pääsin jyvälle, miten ammattimaailmassa puunkorjuu tapahtuu. Koulun koneilla ja työmailla en opiskeluaikana ajanut kovinkaan montaa tuntia.

Armeijan jälkeen Hanhisuanto sai työpaikan oululaiselta Metsäkoneurakointi A. Arposelta. Siirtymistä koulusta armeijan kautta työelämään pehmensi vuosituhannen vaihteessa pohjoisen Suomen alueella käynnissä ollut Metsäliiton, Ponssen ja koneyrittäjän kanssa yhdessä toteutettu kisälliprojekti. Siinä yrittäjä sai käyttöönsä puoleksi vuodeksi Ponssen Barbo-koneen ja tuore kuljettajanalku sai harjaantua sen puikoissa. Kisälliajan kuluja tasattiin yrittäjän, Metsäliiton ja Ponssen kesken ja nuorten kuljettajien laskua työelämään saatiin pehmeämmäksi.

* Barbolla sai rauhassa opetella eikä aloittavalla kuljettajalla ollut ensimmäiseksi paineita tuotoksista, Hanhisuanto kertoo.